Du kan prøve deg som Thor Heyerdahl!
Anledningen er premieren på den norske storproduksjonen «Kon-Tiki», laget av «Max Manus»-regissørene Espen Sandberg og Joachim Rønning. Hovedrollen i filmen, en tro kopi av «Kon-Tiki»-flåten Heyerdahl og mannskapet brukte på den berømte ferden i 1947, legger nå ut på sjarmørtur for filmen. Landkrabber er velkomne, forsikrer prosjektleder Torgeir Sæverud Higraff. - Skipperen vår var med på Tangaroa i 2006, så de som er med kan være totalt uten kunnskaper om knop og knute. Poenget er å gi en opplevelse, og gi folk en liten smak på hva Heyerdahl og mannskapet gjorde i 1947, sier han til VG. - Men dårlig vær er dere vel ikke forsikret mot? - Nei, men vi har Forbundet Kysten som en av samarbeidspartnerne, vi håper at en rekke båtlag og kystlag vil bistå med tauing og los. Det vil alltid være mange båter i nærheten, og en av dem blir ansvarlig for å dra oss inn hvis det blir ruskevær, sier Sæverud Higraff.25 havner langs sør-østkysten blir besøkt, og første etappe starter under trebåtfestivalen i Risør 5. august. «Kon-Tiki» seiler fra Bygdøy til Operaen til gallapremieren 23. august, deretter ligger flåten til kai i Sandvika, Drammen, Moss, Borre, Tønsberg og Fredrikstad. Ti personer kan være med på hver etappe, og påmeldingen skjer via «Kon-Tiki»-museets hjemmeside. Førstemann til mølla-prinsippet gjelder. - Men vi har kun plass til 10 deltakere på hver strekning så her regner vi med at det fort kan bli fullt, sier Higraff. I tillegg til mannskap søker han også skippere til de ulike etappene Hver dag klokken 14 setter farkosten seil, og seiler så langt man har kommet til klokken 20 på kvelden. Så blir man tauet inn til havn. Filmen får sin verdenspremiere under filmfestivalen i Haugesund som starter 18.august, og torsdagen etter vises den altså på Operaen i Oslo mens den aller viktigste rolleinnehaveren ligger til kai og bivåner det hele.
«Kon-Tiki»-flåten skal prøve seg på litt andre farvann enn Stillehavet til sommeren. Vanlige folk er invitert med på seilasen.